Natten til torsdag blev fingrene en anelse for lange for en 32-årig mand i Netto på Vesterbro i Aalborg. Manden, som i forvejen er kendt af politiet, var i fuld gang med at stjæle varer kl. 2.45 i den døgnåbne Nettobutik, da han blev stoppet af butikkens vagter. Den 32-årige, som var i påvirket tilstand, havde dog ikke i sinde at overgive sig, og han slog den ene vagt med en knytnæve i ansigtet. - Lige dér udvikler det sig fra at være tyveri til at blive til røveri, og det er en langt mere alvorlig forseelse. Her er strafferammen meget højere, oplyser vagthavende ved Nordjyllands Politi, Per Jørgensen. 32-årig flygter i en taxa I forsøget på at slippe væk løber den 32-årige ned til en holdende taxa på Vesterbro. Den ene af vagterne er dog hurtigt efter ham og får ham holdt fast, indtil politiet ankommer og anholder manden. Den 32-årige røver har overnattet i dententionen. I løbet af torsdagen vil jurister vurdere sagens videre forløb.

Opsummering:
Den påvirkede mand slog en Netto-vagt med en knytnæve i ansigtet for at slippe væk. Herefter prajede han en taxa for at stikke af fra stedet.